Жылагъуэ палатэр илъэсым кърикIуахэм хоплъэж
Дыгъэгъазэм и 18-м КъБР-м и Парламентым щекIуэкIащ республикэм и Жылагъуэ палатэм и XV кIэух зэIущIэ. Абы къыщапщытэжащ етIуанэ хэхыгъуэм кърахьэлIа лэжьыгъэр.
ЗэIущIэм хэтащ КъБР-м и Парламентым и УнафэщI Егоровэ Татьянэ, КъБР-м и Жылагъуэ палатэм и тхьэмадэ Берд Хьэзрэталий, абы и къуэдзэ Аттаев Жамал, Уф-м и Жылагъуэ палатэм хэт Нэхущ Заурбий сымэ.
— Нобэрей зэхуэсым дэ дыщыхоплъэж Жылагъуэ палатэм 2013 — 2015 гъэхэм зэфIигъэкIа лэжьыгъэм. Палатэм хэт цIыху 54-м ягъэзащIэ цIыху щэ бжыгъэхэр зыхэт зэгухьэныгъэхэм зэфIагъэкIым нэхърэ нэхъыбэ, — жиIащ КъБР-м и Парламентым и УнафэщI Егоровэ Татьянэ. — Мы IуэхущIапIэм мыхьэнэшхуэ зэриIэр къыщыхэщащ УФ-м и Президент Путин Владимир и къэпсэлъэныгъэми. Дыщогугъ фэ евгъэжьа IуэхугъуэфIхэр дяпэкIэ фи лъэужьым ирикIуэнухэми пащэну. ФIыщIэ хузощI Берд Хьэзрэталии абы и пэкIэ лэжьа палатэм и унафэщIхэми лэжьыгъэ купщIафIэ къызэрырахьэлIам папщIэ. Абыхэм я фIыгъэщ Парламентымрэ Жылагъуэ палатэмрэ я зэдэлэжьэныгъэр зэтеубла зэрыхъуар.
Урысей Федерацэм и парламентаризмэм зегъэужьыным хьэлъхьэныгъэ ин зэрыхуищIам къыхэкIыу УФ-м ФедерацэмкIэ и Советым и унафэщI Матвиенкэ Валентинэ фIыщIэ тхылъ къыхуигъэфэщащ Берд Хьэзрэталий.
Апхуэдэу къыщалъхуа махуэмкIэ ехъуэхъуащ икIи УФ-м и Къэрал Думэм и унафэщI Нарышкин Сергей и Iэр зыщIэлъ грамотэ къратащ КъБР-м и Жылагъуэ палатэм и унафэщIым и къуэдзэ Федченкэ Людмилэ.
Жылагъуэ палатэм 2013 — 2015 гъэхэм зэфIигъэкIа лэжьыгъэхэм хэлъхьэныгъэ хуэзыщIахэр ягъэлъэпIа нэужь, къызэхуэсахэр едэIуащ Берд Хьэзрэталий и докладым. Абы увыпIэшхуэ щиубыдащ дяпэкIэ я мурадхэмрэ я къару нэхъыщхьэхэр зыхуаунэтIынумрэ.
ЖЫЛАСЭ Замир.
